
	COMISIA JURIDICĂ,

   DE DISCIPLINĂ ŞI IMUNITĂŢI
	
	                   București, 28 aprilie 2021
                     Nr.4c-13/314/15.04.2021 
                     PLx. 146/2021


A V I Z 
asupra

Proiectului de Lege privind aprobarea Ordonanței de urgență a Guvernului nr.16/2021 pentru modificarea și completarea Ordonanței de urgență a Guvernului nr.110/2017 privind Programul de susținere a întreprinderilor mici și mijlocii și a întreprinderilor mici cu capitalizare de piață medie - IMM INVEST ROMÂNIA, precum și pentru modificarea și completarea Schemei de ajutor de stat pentru susținerea activității IMM-urilor în contextul crizei economice generate de pandemia COVID-19, aprobată prin art.II din Ordonanța de urgență a Guvernului nr.42/2020
În conformitate cu prevederile art.94 și 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre avizare în procedură de urgență cu Proiectul de Lege privind aprobarea Ordonanței de urgență a Guvernului nr.16/2021 pentru modificarea și completarea Ordonanței de urgență a Guvernului nr.110/2017 privind Programul de susținere a întreprinderilor mici și mijlocii și a întreprinderilor mici cu capitalizare de piață medie - IMM INVEST ROMÂNIA, precum și pentru modificarea și completarea Schemei de ajutor de stat pentru susținerea activității IMM-urilor în contextul crizei economice generate de pandemia COVID-19, aprobată prin art.II din Ordonanța de urgență a Guvernului nr.42/2020, trimis cu adresa nr. PLx. 146 din 12 aprilie 2021, înregistrat la Comisia juridică, de disciplină și imunități sub nr.4c-13/314 din 15 aprilie 2021.
Camera Deputaților este Cameră decizională, în conformitate cu  dispozițiile art.75 alin.(1) din Constituția României, republicată, și ale art. 91 alin. (9) pct.1 din Regulamentul Camerei Deputaților, republicat, cu modificările și completările ulterioare.

Senatul, în calitate de primă Cameră sesizată, a adoptat inițiativa legislativă, în ședința din 6 aprilie 2021.

Proiectul de Lege are ca obiect de reglementare modificarea și completarea Ordonanței de urgență a Guvernului nr.110/2017. Proiectul de act normativ vizează, în principal: aprobarea Subprogramului AGRO IMM INVEST, cu scopul susținerii întreprinderilor mici și mijlocii și a întreprinderilor mici cu capitalizare de piață medie din domeniul agriculturii, pescuitului, acvaculturii și sectorului alimentar; suplimentar sprijinului financiar acordat în cadrul programului IMM INVEST, format din acoperirea integrală a comisioanelor de risc și de administrare a dobânzilor, la creditul garantat pentru o perioada de 8 luni, prin subprogramul AGRO IMM INVEST va fi acordat un grant nerambursabil de maximum 10% din valoarea finanțării garantate, cu condiția încadrării în plafonul de 120.000 euro pentru fiecare întreprindere care își desfășoară activitatea în sectorul pescuitului și acvaculturii, sau 100.000 euro pentru fiecare întreprindere care își desfășoară activitatea în domeniul producției primare de produse agricole, respectiv, 800.000 euro pentru fiecare întreprindere care își desfășoară activitatea în sectorul alimentar; pentru creditele de învestiții acordate beneficiarilor eligibili din domeniul agriculturii, pescuitului, acvaculturii și sectorului alimentar, la începutul perioadei de creditare, instituțiile de credit pot acorda, la solicitarea beneficiarilor, o perioadă de grație de maximum 24 de luni pentru rambursarea principalului, iar rambursarea creditelor se efectuează în cel puțin două rate pe an; pentru celelalte credite de investiții, durata de grație maximă ce poate fi acordată este de 18 luni; extinderea categoriei beneficiarilor eligibili în cadrul subprogramului AGRO IMM INVEST, prin includerea fermierilor definiți conform art.4 din Regulamentul (UE) nr.1307/2013, extinderea domeniilor eligibile, respectiv: activități auxiliare intermedierilor financiare; activități ale agenților și brokerilor de asigurare; activități de tranzacții imobiliare realizate de către agenții imobiliare; fabricarea băuturilor alcoolice nedistilate și a băuturilor pe bază de alcool CAEN 1102, CAEN 1103, CAEN 1104, CAEN 1105 și CAEN 1106; activități de protecție și gardă și activități de servicii privind sistemele de securizare, pentru programul IMM INVEST plafonul de garanții aferent anului 2021 este de 15 miliarde lei din care pentru Subprogramul AGRO IMM INVEST plafonul de garanții este de 1 miliard lei, creșterea bugetului schemei de ajutor de stat la suma de 1.832 milioane lei, aproximativ 376,3 milioane euro în vederea includerii grantului de 10% ce va fi acordat în cadrul subprogramului AGRO IMM INVEST; prin implementarea schemei se estimează acordarea de ajutor de stat unui număr de maximum 58,987 de beneficiari, atât pentru programul IMM INVEST, cât și pentru subprogramul AGRO IMM INVEST; contractele de garantare și acordurile de finanțare aferente garanțiilor emise în anul 2020 și semnate de FNGCIMM anterior datei de 31 decembrie 2020 inclusiv, însă semnate de instituția de credit și beneficiarul Programului IMM INVEST, după intrarea în vigoare a acestei ordonanțe de urgență, sunt considerate valabil încheiate, fiindu-le aplicabile dispozițiile legale de la data semnării acestora de către FNGCIMM, dispozițiile prezentului proiect de act normativ se aplică și solicitărilor de acordare depuse până la data de 31 decembrie 2020 și aflate în curs de soluționare.
În ședința desfășurată în sistem mixt din data de 28 aprilie 2021, potrivit art. 61 și 129 alin.(1)  din Regulamentul Camerei Deputaților, republicat, cu modificările și completările ulterioare, membrii Comisiei juridice, de disciplină și imunități au examinat inițiativa legislativă supusă avizării, expunerea de motive şi au avut în vedere avizul favorabil al Consiliului Legislativ, transmis prin adresa cu nr.89 din 8 martie 2021, și avizul Consiliului Economic și Social, transmis prin adresa cu nr.2245 din 5 martie 2021.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a inițiativei legislative.

În raport de obiectul şi conţinutul reglementării, proiectul de Lege face parte din categoria legilor ordinare.
     
   PREŞEDINTE,                  
                       SECRETAR,
               Mihai-Alexandru Badea

              László-Zsolt Ladányi 
Consilier parlamentar, Andreea Sârbu
PAGE  
1

